ഈ ശില്പിക്ക് ഓണമുണ്ണാന് തൃക്കാക്കരയപ്പന് ശരണം കോവിഡില് ജോലി നഷ്ടപ്പെട്ട ചിത്രകലാ അധ്യാപകന് ഓണത്തപ്പെന്റ വില്പനയുമായി തെരുവില് കൊച്ചി: ഓണപ്പൂക്കളത്തിന് നടുവില് വെക്കുന്ന ശില്പഭംഗിയേറിയ തൃക്കാക്കരയപ്പനെ നിര്മിച്ച് കൊച്ചി നഗരത്തെരുവില് വില്ക്കുന്നുണ്ട് കോവിഡില് ജോലി നഷ്ടപ്പെട്ട ഒരു ചിത്രകലാ അധ്യാപകന്. ഹൈകോടതി ജങ്ഷനില് രണ്ടുവര്ഷമായി വരാപ്പുഴ ചിറക്കകം പാണ്ടിയാലക്കല് വീട്ടില് ടി.ബി. രാധാകൃഷ്ണന് ഓണത്തപ്പനുമായി എത്തുന്നു. സ്ഥിര വരുമാനം നിലച്ചപ്പോള് കാഴ്ച വിരുന്നേകുന്ന ശില്പങ്ങളുമായി നിത്യച്ചെലവിന് വഴി കണ്ടെത്താന് തെരുവിലേക്ക് ഇറങ്ങിയിരിക്കുകയാണ് ഈ ശില്പി.കോവിഡ് പേടിച്ച് ആളുകള് പുറത്തിറങ്ങാന് മടിച്ചതോടെ ഓണത്തപ്പെന്റ വില്പനയും കുറഞ്ഞു. കഴിഞ്ഞ ഓണത്തിന് ലഭിച്ച കച്ചവടംപോലും ഇക്കുറിയില്ല. കോവിഡ് മരണം കൂടിയതാകും കാരണം. ശില്പനിര്മാണമാണ് അറിയുന്ന തൊഴില് എന്നതിനാല് ഇതല്ലാതെ മറ്റൊരു വഴിയില്ല റോഡരികില് നിരത്തിവെച്ച ശില്പങ്ങള്ക്ക് പിന്നിലിരുന്ന് രാധാകൃഷ്ണന് പറയുന്നു. 2004ല് തൃപ്പൂണിത്തുറ ആര്.എല്.വി കോളജില്നിന്ന് ശില്പകലയില് മാസ്റ്റര് ഓഫ് ഫൈനാര്ട്സ് കഴിഞ്ഞതാണ് ഇദ്ദേഹം. പിന്നീട് കുറച്ചുവര്ഷം ഗള്ഫില് േജാലി നോക്കി. തിരിച്ച് നാട്ടില് വന്ന് ആലുവ വിദ്യാനികേതന് സ്കൂളില് ചിത്രകലാധ്യാപകനായി. കോവിഡില് സ്കൂള് അടഞ്ഞതോടെ ശമ്ബളം വെട്ടിക്കുറച്ചപ്പോള് പിടിച്ചുനില്ക്കാനാവാതെ ജോലി വിട്ടു. ഇപ്പോള് വീട്ടില് ശില്പനിര്മാണവുമായി കഴിയുന്നു. ഫൈബര് മോള്ഡ് ഉണ്ടാക്കി അതില് പ്ലാസ്റ്റര് ഓഫ് പാരിസ് നിറച്ചാണ് ഓണത്തപ്പനെ നിര്മിക്കുന്നത്. പെയിന്റ് അടിച്ച് മനോഹരമാക്കും. സഹായിയെയും കൂട്ടിയാണ് ശില്പ നിര്മാണം. ഭാര്യ സൗമ്യയും അമ്മയും രണ്ട് കുട്ടികളും അടങ്ങുന്ന കുടുംബത്തിന് ഓണം കൂടാന് മനോഹരമായ ഈ ഓണത്തപ്പെന്റ വില്പനതന്നെ ആശ്രയം. ഓണനാളുകളില് നഗരത്തില് എത്തിച്ചേര്ന്ന അനേകം വഴിയോര കച്ചവടക്കാരുടെ പ്രതിനിധിയായി ശില്പി രാധാകൃഷ്ണനും വരുമാനം പ്രതീക്ഷിച്ച് ഇവിടെ കാത്തിരിക്കുന്നു.